ET Euroopa Liidu Teataja L 18/1

EUROOPA ÜHENDUSTE KONTROLLIKOJA KODUKORD

SISUKORD

I JAOTIS: KONTROLLIKOJA KORRALDUS

I PEATÜKK KONTROLLIKODA

Artikkel 1 Kollegiaalsuse põhimõte

1. JAGU LIIKMED

Artikkel 2 Ametiaja algus

Artikkel 3 Liikmete kohustused ja ülesannete täitmine

Artikkel 4 Ametist tagandamine ja õiguse kaotamine pensionile või muudele seda asendavatele soodustustele

Artikkel 5 Liikmete järjestus

Artikkel 6 Liikme ajutine asendamine

2. JAGU PRESIDENT

Artikkel 7 Presidendi valimine

Artikkel 8 Presidendi ajutine asendamine

Artikkel 9 Presidendi ülesanded

3. JAGU AUDITIGRUPID JA KOMISJONID

Artikkel 10 Auditigrupid

Artikkel 11 Komisjonid

4. JAGU PEASEKRETÄR

Artikkel 12 Kontrollikoja peasekretär

II PEATÜKK KONTROLLIKOJA ÜLESANNETE TÄITMINE

Artikkel 13 Volitamine

Artikkel 14 Eelarvevahendite käsutaja õigused

Artikkel 15 Osakondade korraldus

II JAOTIS: KONTROLLIKOJA TÖÖKORRALDUS

I PEATÜKK KONTROLLIKOJA ISTUNGID

Artikkel 16 Istungite ajakava planeerimine

Artikkel 17 Päevakorra kinnitamine

Artikkel 18 Otsustusprotsess

Artikkel 19 Istungite juhatamine

Artikkel 20 Kvoorum

Artikkel 21 Istungite avalikkus

Artikkel 22 Istungite protokollimine

II PEATÜKK OTSUSED

Artikkel 23 Otsuste vastuvõtmine

Artikkel 24 Keeled ja autentsus

Artikkel 25 Edastamine ja avaldamine

III PEATÜKK AUDITID NING ARUANNETE, ARVAMUSTE, TÄHELEPANEKUTE JA KINNITAVATE AVALDUSTE ETTEVALMISTAMINE

Artikkel 26 Auditeerimine

Artikkel 27 Raportöörid

III JAGU: ÜLD- JA LÕPPSÄTTED

Artikkel 28 Murdarvudena esitatud arvud

Artikkel 29 Rakenduseeskirjad

Artikkel 30 Juurdepääs dokumentidele

Artikkel 31 Jõustumine

Artikkel 32 Avaldamine

EUROOPA ÜHENDUSTE KONTROLLIKODA,

võttes arvesse Euroopa Ühenduse asutamislepingut, eriti selle artikli 248 lõike 4 viiendat lõiku,

võttes arvesse Euroopa Aatomienergiaühenduse asutamislepingut, eriti selle artikli 160c lõike 4 viiendat lõiku,

pärast nõukogu 15. novembril 2004. aastal antud heakskiitu,

ON VASTU VÕTNUD KÄESOLEVA KODUKORRA:

I JAOTIS

KONTROLLIKOJA KORRALDUS

I PEATÜKK

KONTROLLIKODA

Artikkel 1

Kollegiaalsuse põhimõte

Asutamislepingute ja finantsmääruse kohaselt on kontrollikoda moodustatud ja toimib kollegiaalkoguna, järgides käesolevat kodukorda.

1. JAGU

LIIKMED

Artikkel 2

Ametiaja algus

Liikme ametiaeg algab ametisse nimetamise dokumendis määratud kuupäeval või selle puudumisel käesoleva akti vastuvõtmise kuupäeval.

Artikkel 3

Liikmete kohustused ja ülesannete täitmine

Liikmed täidavad oma ülesandeid kooskõlas EÜ asutamislepingu artikli 247 lõigetega 4 ja 5 ning Euratomi asutamislepingu artikli 160b lõigetega 4 ja 5.

Artikkel 4

Ametist tagandamine ja õiguse kaotamine pensionile või muudele seda asendavatele soodustustele

1. Kui kontrollikoda oma liikmete häälteenamusega leiab, et kontrollikojale teadaoleva informatsiooni põhjal ei vasta liige enam oma ametikoha nõuetele või ei täida sellest tulenevaid kohustusi (EÜ asutamislepingu artikli 247 lõige 7 ja Euratomi asutamislepingu artikli 160b lõige 7), juhendab ta esialgse aruande koostamisel presidenti või kui president on ise asjassepuutuv liige, siis presidendile järgnevat liiget vastavalt käesoleva kodukorra artiklile 5.

2. Esialgne aruanne koos tõendavate dokumentidega saadetakse kõigile liikmetele, kaasa arvatud asjassepuutuvale liikmele, kes edastab oma kirjaliku vastuse mõistliku tähtaja jooksul, mille on määranud president või kui president on ise asjassepuutuv liige, siis talle järgnev liige.

3. Asjassepuutuval liikmel palutakse esitada oma selgitused kontrollikojale ka suuliselt.

4. Otsus asja üleandmise kohta Euroopa Kohtule asjassepuutuva liikme ametist tagandamiseks ja/või ilmajätmiseks õigusest saada pensioni või muid seda asendavaid soodustusi tehakse salajase hääletuse teel nelja viiendiku kontrollikoja liikmete enamusega. Asjassepuutuv liige hääletusel ei osale.

Artikkel 5

Liikmete järjestus

1. Liikmed järjestatakse presidendi järel vastavalt nende ametisse nimetamise kuupäevale. Kui liige on ametisse tagasi nimetatud, võetakse arvesse tema varasemat ametiaega olenemata sellest, kas ametiajad järgnevad üksteisele vahetult või mitte.

2. Samal päeval ametisse nimetatud liikmed järjestatakse vastavalt nende vanusele.

Artikkel 6

Liikme ajutine asendamine

1. Kui liikme ametikoht jääb vabaks, määrab kontrollikoda ühe või mitu liiget täitma ajutiselt liikme ülesandeid kuni uue liikme ametisse nimetamiseni.

2. Kui liige ei viibi kohal või pole võimeline oma ülesandeid täitma, asendab teda ajutiselt üks või mitu liiget vastavalt rakenduseeskirjades sätestatud korrale.

2. JAGU

PRESIDENT

Artikkel 7

Presidendi valimine

1. Kontrollikoda valib uue presidendi enne ametisoleva presidendi ametiaja lõppu. Kui presidendi ametiaja lõpp langeb kokku osa liikmete ametisse tagasi nimetamisega vastavalt EÜ asutamislepingu artikli 247 lõikele 3 ja Euratomi asutamislepingu artikli 160b lõikele 3, valitakse uus president kohe või hiljemalt 15 tööpäeva jooksul pärast kontrollikoja uue koosseisu ametisse asumist.

2. President valitakse salajase hääletuse teel. Presidendiks valitakse kandidaat, kes esimeses hääletusvoorus saab kaks kolmandikku kontrollikoja liikmete häältest. Kui ükski kandidaat ei saa sellist häälteenamust, toimub koheselt teine hääletusvoor ja presidendiks valitakse kandidaat, kes saab kontrollikoja liikmete häälteenamuse. Kui ka teises hääletusvoorus ei saa ükski kandidaatidest kontrollikoja liikmete häälteenamust, toimuvad edasised hääletusvoorud vastavalt rakenduseeskirjades sätestatud korrale.

Artikkel 8

Presidendi ajutine asendamine

1. Kui presidendi ametikoht jääb vabaks, täidab tema ülesandeid ajutiselt ametist lahkuv president, eeldusel, et ta on endiselt kontrollikoja liige ning pole töövõimetu. Kõigil muudel juhtudel täidetakse presidendi ametikoht ajutiselt vastavalt artiklis 5 sätestatud liikmete järjestusele.

2. Lisaks kontrollikoja igapäevasele juhtimisele korraldab ajutine president uue presidendi valimised vastavalt artiklile 7. Kui presidendi ametikoht jääb vabaks vähem kui kuus kuud enne ametisoleva presidendi ametiaja lõppu, asendatakse ta vastavalt artiklis 5 sätestatud liikmete järjestusele.

3. Kui president ei viibi kohal või pole võimeline oma ülesandeid täitma, asendatakse ta ajutiselt vastavalt artiklis 5 sätestatud liikmete järjestusele.

Artikkel 9

Presidendi ülesanded

1. President:

a) kutsub kokku ja juhatab kontrollikoja istungeid ning tagab arutelude korrakohase toimumise;

b) tagab kontrollikoja otsuste täitmise;

c) tagab kontrollikoja osakondade nõuetekohase töö ja selle erinevate tegevuste usaldusväärse juhtimise;

d) nimetab esindaja kohtuvaidlusteks, millesse kontrollikoda on kaasatud;

e) esindab kontrollikoda välissuhetes, eriti suhtlemisel eelarve täitmist kinnitava asutusega, teiste ühenduse institutsioonide ning liikmesriikide kontrolliasutustega.

2. President võib osa oma ülesannetest delegeerida ühele või enamale liikmele.

3. JAGU

AUDITIGRUPID JA KOMISJONID

Artikkel 10

Auditigrupid

1. Auditigruppide loomine ja koosseisu määramine toimub vastavalt rakenduseeskirjade sätetele.

2. Auditigruppide ülesandeks on valmistada ette auditialaste dokumentide vastuvõtmine kontrollikoja poolt.

3. Presidendi ettepanekul määrab kontrollikoda iga liikme ühe auditigrupi juurde.

4. Liikmed vastutavad neile usaldatud ülesannete täitmise eest grupi ja kontrollikoja ees.

Artikkel 11

Komisjonid

1. Komisjonide loomine ja koosseisu määramine toimub vastavalt rakenduseeskirjade sätetele.

2. Komisjonide ülesandeks on tegeleda küsimustega, mis ei kuulu artikli 10 lõikes 2 määratletud auditigruppide kohustuste hulka.

4. JAGU

PEASEKRETÄR

Artikkel 12

Kontrollikoja peasekretär

1. Kontrollikoda valib peasekretäri salajasel hääletusel vastavalt rakenduseeskirjades sätestatud korrale.

2. Peasekretär vastutab oma ülesannete täitmise eest kontrollikoja ees, esitades oma tegevuse kohta perioodilisi aruandeid.

3. Kontrollikoja volitusel kuulub peasekretäri vastutusalasse kontrollikoja sekretariaat.

4. Peasekretäril on ametisse nimetava ametiisiku õigused Euroopa ühenduste ametnike personalieeskirjade artiklis 2 määratletud tähenduses ning töölepinguid sõlmiva ametiisiku õigused Euroopa ühenduste muude teenistujate teenistustingimuste artiklis 6 määratletud tähenduses, kui kontrollikoja otsus ametisse nimetava ametiisiku õiguste ja töölepinguid sõlmiva ametiisiku õiguste kohta ei sätesta teisiti.

5. Peasekretär vastutab kontrollikoja personali juhtimise ning asutuse haldamise, samuti muude kontrollikoja poolt määratud ülesannete täitmise eest.

6. Kui peasekretär ei viibi kohal või pole võimeline oma ülesandeid täitma, asendatakse ta ajutiselt vastavalt rakenduseeskirjades sätestatud korrale.

II PEATÜKK

KONTROLLIKOJA ÜLESANNETE TÄITMINE

Artikkel 13

Volitamine

1. Tingimusel, et kollektiivse vastutuse põhimõtet on arvesse võetud, võib kontrollikoda volitada üht või enamat liiget võtma enda nimel ja enda järelevalve all selgelt määratletud juhtimis- või administratiivmeetmeid, eelkõige otsuste ettevalmistamisel, mis kuuluvad hilisemale vastuvõtmisele kontrollikoja liikmete poolt. Asjassepuutuvad liikmed peavad kontrollikojale võetud meetmetest aru andma.

2. Vastavalt rakenduseeskirjades sätestatud korrale võib liige volitada üht või enamat ametnikku või muud teenistujat allkirjastama dokumente küsimustes, mis kuuluvad liikme vastutusalasse.

Artikkel 14

Eelarvevahendite käsutaja õigused

1. Kooskõlas eelarve täitmise sise-eeskirjadega on eelarvevahendite käsutaja õigused kontrollikoja liikmetel ja volitatud eelarvevahendite käsutajana peasekretäril.

2. Kontrollikoda kehtestab eelarve täitmise sise-eeskirju puudutavas otsuses korra, mille alusel kontrollida eelarvevahendite käsutajate ja volitatud eelarvevahendite käsutajate õiguste kasutamist.

Artikkel 15

Osakondade korraldus

1. Kontrollikoda määrab oma osakondade ülesehituse.

2. Kontrollikoda jaotab peasekretäri ettepanekul ametikohtade loetelus määratletud ametikohad haldusosakondade ja auditigruppide vahel.

II JAOTIS

KONTROLLIKOJA TÖÖKORRALDUS

I PEATÜKK

KONTROLLIKOJA ISTUNGID

Artikkel 16

Istungite ajakava planeerimine

1. Kontrollikoda määrab kord aastas järgmise aasta istungite esialgse ajakava.

2. Lisaistungeid võib pidada presidendi algatusel või vähemalt ühe neljandiku kontrollikoja liikmete taotlusel.

Artikkel 17

Päevakorra kinnitamine

1. President koostab igaks istungiks päevakorra eelnõu.

2. Päevakorra eelnõu ja selle muutmisettepanekud esitatakse kontrollikojale, kes kinnitab päevakorra iga istungi algul.

3. Päevakorrapunkte, mida kontrollikoda võib vastu võtta ilma aruteluta, käsitletakse päevakorra A-osas, ning punkte, mis kuuluvad vastuvõtmisele arutelu alusel, päevakorra B-osas.

4. Üksikasjalik kord määratlemaks, milliseid punkte võib vastu võtta ilma aruteluta ning millised tuleb vastu võtta arutelu alusel, on sätestatud rakenduseeskirjades.

5. Aeg, mille jooksul tuleb päevakord ja seonduvad dokumendid laiali jagada, on sätestatud rakenduseeskirjades.

Artikkel 18

Otsustusprotsess

Kontrollikoda teeb otsuseid istungil, välja arvatud juhtudel, kus rakendatakse artikli 23 lõikes 5 sätestatud kirjalikku menetlust.

Artikkel 19

Istungite juhatamine

Kontrollikoja istungeid juhatab president. Kui president ei viibi kohal või pole võimeline oma ülesandeid täitma, juhatab istungit ajutiselt presidendi ülesannetes olev liige artiklis 8 määratletud tähenduses.

Artikkel 20

Kvoorum

Otsuse vastuvõtmiseks peab kohal viibima vähemalt kaks kolmandikku kontrollikoja liikmetest.

Artikkel 21

Istungite avalikkus

Kontrollikoja istungid ei ole avalikud, kui kontrollikoda ei otsusta teisiti.

Artikkel 22

Istungite protokollimine

Kõik kontrollikoja istungid protokollitakse.

II PEATÜKK

OTSUSED

Artikkel 23

Otsuste vastuvõtmine

1. Kontrollikoda võtab otsused vastu kollegiaalselt pärast nende käsitlemist auditigrupi või komisjoni poolt, välja arvatud otsused, mis kontrollikoda teeb ametisse nimetava ametiisiku või töölepinguid sõlmiva ametiisiku pädevuses.

2. Kontrollikoda võtab EÜ asutamislepingu artikli 248 lõike 4 kolmandas lõigus ja Euratomi asutamislepingu artikli 160c lõike 4 kolmandas lõigus mainitud dokumendid vastu oma liikmete häälteenamusega.

3. Ilma, et see piiraks artikli 4 lõike 4 ja artikli 7 lõike 2 kohaldamist, võetakse muud otsused vastu kontrollikoja istungil viibivate liikmete enamusega. Kontrollikoda võib siiski mõne liikme ettepanekul ja istungil viibivate liikmete enamusega määrata, et konkreetse käsitlemisel oleva küsimuse üle otsustatakse kontrollikoja liikmete enamusega.

4. Kui otsuse tegemiseks on vaja kohalviibivate liikmete enamust ja kui poolt- ning vastuhääli on ühepalju, on otsustav hääl eesistujal.

5. Kontrollikoda määrab iga juhtumi puhul eraldi otsused, mille vastuvõtmine nõuab kirjalikku menetlust. Menetluse täpne kord on sätestatud rakenduseeskirjades.

Artikkel 24

Keeled ja autentsus

1. Aruanded, arvamused, tähelepanekud, kinnitavad avaldused ja muud avaldamisele kuuluvad dokumendid koostatakse Euroopa Liidu kõigis ametlikes keeltes.

2. Dokumendi autentsust kinnitab presidendi allkiri selle kõigil keeleversioonidel.

Artikkel 25

Edastamine ja avaldamine

Asutamislepingute raames, eelkõige vastavalt EÜ asutamislepingu artikli 248 lõikele 4, Euratomi asutamislepingu artikli 160c lõikele 4 ning ilma, et see piiraks finantsmääruse kehtivate sätete kohaldamist, on kontrollikoja aruannete, arvamuste, tähelepanekute, kinnitavate avalduste ja muude otsuste edastamise ja avaldamise kord sätestatud rakenduseeskirjades.

III PEATÜKK

AUDITID JA ARUANNETE, ARVAMUSTE, TÄHELEPANEKUTE NING KINNITAVATE AVALDUSTE ETTEVALMISTAMINE

Artikkel 26

Auditeerimine

1. Kontrollikoda kehtestab talle asutamislepingutes ülesandeks tehtud auditeerimise üksikasjalikud eeskirjad.

2. Kontrollikoda auditeerib vastavalt tööplaanis määratletud eesmärkidele.

Artikkel 27

Raportöörid

1. Iga ülesande täitmiseks määrab auditigrupp ühe või mitu raportööri. Ülesannete täitmiseks, mis väljuvad grupile ettenähtud ülesannete raamest, määrab kontrollikoda raportööri iga juhtumi puhul eraldi.

2. Kui kontrollikojalt küsitakse arvamust EÜ asutamislepingu artiklites 279 ja 280 ning Euratomi asutamislepingu artiklis 183 või EÜ asutamislepingu artiklis 248 ja Euratomi asutamislepingu artiklis 160c määratletud tähenduses või kui kontrollikoda soovib esitada märkusi vastavalt EÜ asutamislepingu artiklile 248 ja Euratomi asutamislepingule 160c, nimetab kontrollikoda oma liikmete hulgast ühe või mitu raportööri, kelle ülesandeks on dokumentide läbivaatamine ja eelnõu ettevalmistamine.

III JAGU

ÜLD- JA LÕPPSÄTTED

Artikkel 28

Murdarvudena esitatud arvud

Käesolevas kodukorras ümardatakse murdarvuna esitatud arv järgmise täisarvuni.

Artikkel 29

Rakenduseeskirjad

1. Kontrollikoda kehtestab liikmete enamusega käesoleva kodukorra rakenduseeskirjad.

2. Rakenduseeskirjad avaldatakse kontrollikoja veebilehel.

Artikkel 30

Juurdepääs dokumentidele

Kooskõlas läbipaistvuse ja hea halduse põhimõtetega ning ilma, et see piiraks finantsmääruse artikli 143 teist lõiget ja artikli 144 esimest lõiget, on igal liidu kodanikul ja igal füüsilisel või juriidilisel isikul, kes elab või kelle registrijärgne asukoht on liikmesriigis, õigus tutvuda kontrollikoja dokumentidega vastavalt otsuse tingimustele, millega sätestatakse sise-eeskirjad kontrollikoja valduses olevate dokumentidega tutvumise taotluste menetlemiseks.

Artikkel 31

Jõustumine

Käesoleva kodukorraga tühistatakse ja asendatakse kontrollikoja poolt 31. jaanuari 2002. aasta istungil vastu võetud kodukord.

Kodukord jõustub 1. jaanuaril 2005. aastal.

Artikkel 32

Avaldamine

Käesolev kodukord avaldatakse Euroopa Liidu Teatajas.